text: Optimisme: Antallet af konkursramte styrtdykker
  07 oktober 2010 kl. 10.54
  På bare et år er der sket et fald på ikke mindre end 30 pct. i antallet af danskere, hvis arbejdsgivere er gået konkurs. Dermed er kurven for konkurstallene for alvor knækket, siger LG's kundechef, Mogens Højland til Jyllands-Posten.
  LG er den pengetank, der skal sikre, at lønmodtagerne får deres penge i forbindelse med konkurser. Hvor der frem til den 1. oktober var anmeldt lønkrav til LG på i alt 175,8 mio. kr., var tallet i samme periode sidste år 229,5 mio. kr.
  
  Kontrast 
  Tallene står i kontrast til dommedags-meldingerne fra bl.a. kreditvirksomheden Experian, der fornylig oplyste, at der alene i september var 583 konkurser - en stigning på 20 pct. i forhold til samme måned sidste år.
  